Hei mahi whakamahere anake

Paerewa Paetae Hauora 91814: Te tūhura i ngā rongoā taiao hei whakaora i te tangata

Te Kaupapa Ako: Hauora 3.4A v1

Te Ingoa o te Rauemi: Rongoā taiao

Whiwhinga: 3

Tohutohu mā te Ākonga

Te Horopaki

Ko tāu mahi he tuhi i tētahi kōrero mō te moheni ā-ipurangi o *Taiohi* e tūhura ana i ngā āhuatanga o te taiao ka whakaora, ka whāngai i te taha tinana, i te taha wairua, i te taha hinengaro, i te taha whānau hoki o te hunga taiohi.

Ka aromatawaingia koe i runga anō i tō kaha ki te matapaki i ngā hononga o ngā momo rongoā taiao ki te taha wairua, taha hinengaro, taha tinana, taha whānau, otirā ki te noho ora o te tangata.

Hei Mahi

Ka tautohu koe i ngā taiao whakaora i a koe, i te hunga taiohi whānui anō hoki, ā, ka tūhuratia tētahi āhuatanga o te taiao māna e puta ai he oranga tinana, oranga wairua, oranga hinengaro, oranga whānau rānei ki te hunga taiohi. Kātahi ka tuhia tētahi kōrero mō ngā kitenga. Ka whakamahi whakaahua, whakaaturanga, ataata hoki, me ētahi atu momo pāpāhotanga hei whakaputa kitenga.

Ka tīkina ngā rauemi me ngā kōrero e tika ana hei tautoko i te tuhinga i te wā ka mahia te ngohe. Kāore e aromatawaingia te rangahau, engari he mahi whakahirahira tērā hei whakaoti pai i te tuhinga ka aromatawaingia.

Ko tāu mahi he:

* tautohu i ngā taiao whakaora i te hunga taiohi.
* rangahau i ngā pānga o ngā āhuatanga whakaora o te taiao ki te hunga taiohi.
* tautohu i ngā āhuatanga whakaora o te taiao me te pānga ki a koe, ki ētahi atu anō hoki.
* matapaki i te whaitake o te āhuatanga whakaora o te taiao ki te hunga taiohi
* matapaki i ngā painga me ngā kinonga o ngā āhuatanga whakaora nei
* matapaki i ngā mea e whakararu ana, e whakamāmā ana hoki i te whai wāhitanga ki te kaupapa whakaora ā-taiao.
* matapaki i ngā huānga rerekē o te taiao whakaora kua whiriwhiria, arā, he maunga, he manu, he wāhi e tau ana te mārie, he takiraha, he ngaru, he hau tuku ora, he kararehe mohoao, he āhua mōrearea, he wero, he aha atu rānei.
* matapaki i ngā tikanga me ngā kawa e pā ana ki te taiao i whiriwhiria, arā, he karakia, he rāhui, te ukaukatanga, he tapuwae noa iho te mahuetanga, he aha atu rānei.
* matapaki i ngā pūkenga me ngā mōhiotanga e pā ana ki te noho ki te taiao i whiriwhiria, arā, ko te āhei ki te kauhoe mehemea kei te reti ngaru, ko te whai raihana pū me te mōhio ki ngā tikanga aru kararehe mehemea he pērā te mahi.
* matapaki i ngā rautaki hei tiaki tonu, hei whakauka tonu i te oranga o te taiao kua whiriwhiria.

Taunakitanga: Hauora 91814 Rongoā taiao

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Te tūhura i ngā rongoā taiao hei whakaora i te tangata.Ka whakatakoto whakaaro mō ngā āhuatanga whakaora o te taiao.Ka whakaahua i ngā hononga ki te taha wairua, taha hinengaro, taha tinana, taha whānau anō hoki o te tangata.Ka taunaki i ngā whakaaro. | He kaiaka te tūhura i ngā rongoā taiao hei whakaora i te tangata.Ka whakamārama i ngā hononga o ngā āhuatanga whakaora o te taiao ki te taha wairua, taha hinengaro, taha tinana, taha whānau anō hoki o te tangata.Ka whakamahi i ngā taunakitanga e hāngai ana ki te kaupapa. | He kairangi te tūhura i ngā rongoā taiao hei whakaora i te tangata.Ka tātari i te āhua o ngā āhuatanga whakaora o te taiao ka whai wāhi mai ki te noho ora o te tangata.Ka āta tirotiro ki ngā hononga o ngā āhuatanga whakaora o te taiao ki te taha wairua, taha hinengaro, taha tinana, taha whānau anō hoki o te tangata.He nanakia te whakamahi i ngā taunakitanga hei tautoko i ngā whakaaro. |